Undervisningsministeriet
Frederiksholms Kanal 21-25

1220 København K

15. august 2006

Undervisningsministeriet har sendt forslag til Bekendtgørelse om standardvedtægt for institutioner for almengymnasiale uddannelser og almen voksenuddannelse m.v. i høring.

Gymnasiernes Bestyrelsesforening finder, at den foreslåede bekendtgørelse samt bilag 1, som er forslag til standardvedtægt, giver et godt grundlag for at skabe rammer for bestyrelsesarbejdet inden for de almene gymnasiale uddannelser.

Foreningen har dog nogle få bemærkninger i relation til bilagets kapitel 2 og 4, Bestyrelsens sammensætning og Bestyrelsens arbejde.

I kapitel 2 noterer vi os, at vedtægten overvejende uddelegerer valget af udpegningsberettigede til den enkelte interimbestyrelse. Vi ønsker i den sammenhæng at pege på, at de meget forskellige lokale rammebetingelser, der gælder for gymnasierne, øger behovet for en omfattende liste over, hvem der efter Ministeriets opfattelse kunne tænkes som udpegningsberettigede.

I forbindelse med udpegningsbestemmelserne vil vi anbefale, at vedtægten pålægger de udpegningsberettigede at indstille mindst én kvindelig og én mandlig kandidat, således at bestyrelsen får mulighed for at opfylde ønsket om en ligelig sammensætning af mænd og kvinder.

Yderligere har vi en bemærkning til § 6 i samme kapitel, hvor der i stk 2 er indført en aldersbegrænsning for personer, som udpeges som bestyrelsesmedlemmer. Vi ser ikke noget behov for en sådan begrænsning, som i mange tilfælde vil kunne hindre en ønsket kontinuitet i bestyrelsesarbejdet. GBF skal derfor anbefale, at den pågældende bestemmelse udgår.

I kapitel 4 har vi hæftet os ved det store antal arbejdsopgaver, som blandt andet ud fra den forretningsorden, der i § 14 er beskrevet som et minimum, vil påhvile bestyrelsen. Da en stor del af gymnasiets styring allerede er fastlagt af Ministeriet, finder vi det vigtigt, at detaljeringen i standardvedtægten ikke kommer til at bidrage til en uhensigtsmæssig - og utvivlsomt utilsigtet - glidning af opgaver fra gymnasiets daglige ledelse til bestyrelsen. GBF foreslår derfor, at man i § 14 pkt 6-12 bruger en formulering, som gør det klart, at det ikke er den operative, men den strategiske del af opgaverne, der påhviler bestyrelserne.

I samme paragraf er det anført, at forretningsordenen skal fastlægge bestyrelsens pligt til at udarbejde en løn- og personalepolitik for institutionen. Grundlaget herfor er i vidt omfang allerede fastlagt af staten, og på det enkelte gymnasium må løn- og personalepolitikken ses som et element i at opfylde strategiske mål. GBF foreslår derfor at § 14 pkt 7 udvides, så det fremgår, at løn- og personalepolitikken er et led i fastlæggelsen af institutionens målsætning og strategi.

Venlig hilsen

Benny Dylander

formand

Gymnasiernes Bestyrelsesforening GBF

GBF

Prinsessegade 35

1422 KBH K

Tlf 39611991

Fax 39611931

Mail gymbf@gymbf.dk

Web www.gymbf.dk

Cvr.nr 29231176

Dear Yaang Meng,

Benny

2006-08-06